PERUSTELUT

Yhteisestä arvonlisäverojärjestelmästä 28. marraskuuta 2006 annetun direktiivin 2006/112/EY, jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten verovilppien taikka veron kiertämisen estämiseksi.

Puola pyysi 15 päivänä toukokuuta 2018 komissiossa saapuneeksi kirjatulla kirjeellä lupaa poiketa alv-direktiivin 226 artiklasta alv-laskutusta koskevien vaatimusten osalta ja ottaa käyttöön pakollinen jaetun maksun järjestelmä, jota sovellettaisiin petosalttiisiin tavaroiden luovutuksiin ja palvelujen suorituksiin, jotka yleensä kuuluvat käännetyn verovelvollisuuden ja yhteisvastuun piiriin Puolassa. Komissio on antanut alv-direktiivin 395 artiklan 2 kohdan mukaisesti Puolan pyynnön tiedoksi muille jäsenvaltioille 3. syyskuuta 2018 päivätyllä kirjeellä. Se ilmoitti Puolalle 4. syyskuuta 2018 päivätyllä kirjeellä saaneensa kaikki pyynnön arviointiin tarvitsemansa tiedot.

1.EHDOTUKSEN TAUSTA

•Ehdotuksen perustelut ja tavoitteet

Puola haluaa torjua alv-petoksia ottamalla käyttöön pakollisen jaetun maksun järjestelmän, jota sovellettaisiin maksettaessa alv tietyistä petosalttiista tavaroiden luovutuksista ja palvelujen suorituksista. Jaetun maksun järjestelmä on vaihtoehtoinen tapa kantaa alv. Vakiomenettelyssä alv-velvollinen veloittaa asiakkaaltaan (tai kolmannelta osapuolelta) veron perusteen ja soveltuvin osin myös alv:n. Alv-velvollinen ilmoittaa kyseisestä liiketoimesta säännöllisin väliajoin annettavassa alv-ilmoituksessaan. Alv-ilmoituksen tuloksesta riippuen verovelvollinen on velvollinen maksamaan alv:n veroviranomaisille tai veroviranomaiset voivat palauttaa alv:n. Jos alv:a on maksettava, alv-velvollinen maksaa alv:n jäsenvaltiolle säännöllisin väliajoin (kuukausittain, neljännesvuosittain jne.). Jaetun maksun järjestelmä muuttaa tätä (säännöllistä) liiketoimiketjua, koska maksettavan alv:n määrän ja veron perusteen välillä on tehtävä ero. Kun luovuttaja tai suorittaja kuuluu jaetun maksun järjestelmän piiriin, hänellä on oltava tavanomaisen pankkitilinsä lisäksi erillinen suljettu alv-tili. Kyseistä alv-tiliä voidaan käyttää ainoastaan alv:n vastaanottamiseen asiakkailta ja alv:n maksamiseen luovuttajille ja suorittajille. Tällaisissa tapauksissa ostaja maksaa veron perusteen yleensä luovuttajan tai suorittajan tavanomaiselle pankkitilille, kun taas luovutuksesta tai suorituksesta kannettava alv on maksettava luovuttajan tai suorittajan suljetulle alv-tilille.

Puola katsoo, että huolimatta sen toteuttamista lukuisista petostenvastaisista toimenpiteistä (esim. käännetyn verovelvollisuuden järjestelmän, asiakkaan yhteisvastuun ja vakiomuotoisen tilintarkastustiedoston käyttöönotto, alv-rekisteröintiä ja verovelvollisten rekisteristä poistamista koskevien tiukempien sääntöjen vahvistaminen, tarkastusten määrän lisääminen jne.) kyseiset ratkaisut ovat edelleen riittämättömiä estämään alv-petoksia ja kasvattamaan alv-tuloja. Tuore EU28-valtioiden alv-vajetta koskeva tutkimus osoittaa, että alv-vaje on Puolassa 25 %. Puola on sitä mieltä, että pakollisen jaetun maksun järjestelmän soveltaminen poistaa alv-petokset heti alkuvaiheessa. Koska jaetun maksun järjestelmässä verovelvollinen voi käyttää erilliselle alv-tilille talletettua alv:a vain rajoitettuihin tarkoituksiin eli alv:n maksamiseen veroviranomaiselle tai luovuttajilta tai suorittajilta saatuihin kauppalaskuihin merkityn alv:n maksamiseen, kyseisessä järjestelmässä on varmempaa, että veroviranomaiset saavat koko alv:n, jonka verovelvollisen olisi siirrettävä Puolan valtionkassaan.

Sen vuoksi Puola otti käyttöön vapaaehtoisen jaetun maksun järjestelmän 1. heinäkuuta 2018. Puola katsoo kuitenkin, että aloilla, jotka ovat erityisen alttiita alv-petoksille ja joissa petoksia on havaittu jo vuosia, on syytä edetä pidemmälle ja tehtävä jaetun maksun järjestelmästä pakollinen. Tällaisia aloja ovat esim. teräs, romu, sähkölaitteet, kulta, muut metallit kuin rautametallit, polttoaineet ja muovit, joihin sovelletaan Puolassa yleensä käännettyä verovelvollisuutta ja yhteisvastuuta (jaetun maksun järjestelmän piiriin kuuluvat alat luetellaan päätöksen liitteessä). Pakollista jaetun maksun järjestelmää sovelletaan tiettyihin liitteessä lueteltuihin luovutuksiin ja suorituksiin verovelvollisten välillä (B2B), ja se kattaa ainoastaan sähköiset pankkisiirrot. Pankki toimii jakajana ja suorittaa tarvittavat toimet siirtääkseen asiakkaan maksaman määrän luovuttajan tai suorittajan asiaankuuluville tileille. Tämä tarkoittaa, että veron peruste maksetaan kaupan alan toimijan tavanomaiselle tillille, kun taas alv maksetaan kaupan alan toimijan suljetulle alv-tilille. Verovelvollinen omistaa suljetulla alv-tilillä olevat varat, mutta hänen mahdollisuus käyttää niitä on kuitenkin periaatteessa rajoitettu alv:n maksamiseen veroviranomaiselle tai luovuttajilta tai suorittajilta saatuihin kauppalaskuihin merkityn alv:n maksamiseen. Jos tuotantopanoksista maksettava vero on suurempi kuin suoritettava vero ja verovelvollinen on kirjannut tämän alv-ilmoituksessa palautettavaksi määräksi, palautus suoritetaan Puolassa sovellettavien yleisten sääntöjen mukaan 60 päivän kuluessa verovelvollisen tavanomaiselle tilille. Puola aikoo soveltaa nopeampaa menettelyä tuotantopanoksista liikaa maksetun veron palauttamiseksi, jotta jaetun maksun järjestelmän vaikutuksia kaupan alan toimijoiden kassavirtaan voitaisiin rajoittaa. Verovelvollisen pyynnöstä palautus tapahtuu 25 päivän kuluessa. Lisäksi Puola korosti pyynnössään, että tehokkaiden ja oikea-aikaisten veronpalautusmenettelyjen varmistaminen on ensisijainen tavoite. Puolan viranomaisten mukaan jaetun maksun järjestelmästä ei pitäisi aiheutua merkittäviä kustannuksia. Syntyvät kustannukset liittyvät enimmäkseen järjestelmän täytäntöönpanoon ja ylläpitoon sekä pankkitilin hoitoon. Verovelvollisille ei aiheudu alv-tilin avaamisesta ja käytöstä kustannuksia, sillä pankki ei peri alv-tilistä mitään palkkioita eikä maksuja. Pakollista jaetun maksun järjestelmää sovelletaan myös Puolaan sijoittautumattomiin kaupan alan toimijoihin, joilla on oltava Puolan pankkilain mukainen pankkitili. Tältä osin Puola on ilmoittanut komissiolle, että Puolaan sijoittautumattomille kaupan alan toimijoille ei aiheudu lisäkustannuksia velvoitteesta avata pankkitili Puolassa, koska kyseiset verovelvolliset voivat avata pankkitilin ja käyttää sitä Puolassa maksutta. Jotta jaetun maksun järjestelmä toimisi sujuvasti, pakollisen jaetun maksun järjestelmän käyttöä koskevat tiedot on esitettävä luovuttajan tai suorittajan antamassa kauppalaskussa. Kauppalaskussa esitettävät yksityiskohtaiset tiedot luetellaan alv-direktiivin 226 artiklassa. Jäsenvaltioilla ei ole harkintavaltaa lisätä kauppalaskuun muita laskutusta koskevia tietoja. Koska jaetun maksun järjestelmän soveltaminen edellyttää lisämainintaa kauppalaskussa, Puola pyysi poikkeusta alv-direktiivin 226 artiklasta.

Puolan suunnittelema pakollinen jaetun maksun järjestelmä aiheuttaa merkittäviä muutoksia verovelvollisille. Koska järjestelmä on kuitenkin ollut käytössä vapaaehtoisesti jo 1. heinäkuuta 2018 alkaen, verovelvollisilla on ollut mahdollisuus tutustua siihen.

Edellä mainitun perusteella komissio katsoo, että liitteessä lueteltuja petosalttiita tavaroiden luovutuksia ja palvelujen suorituksia koskeva pakollinen jaetun maksun järjestelmä voi tuottaa tehokkaita tuloksia veropetosten torjunnassa. Sen vuoksi poikkeus ehdotetaan myönnettäväksi 1. maaliskuuta 2019 ja 28. helmikuuta 2022 väliseksi ajaksi.

Kuitenkin kun otetaan huomioon poikkeuksen uutuus ja laaja soveltamisala, on tärkeää varmistaa tämän poikkeuksen puitteissa tarvittavat jatkotoimet ja erityisesti toimenpiteen vaikutus alv-petosten tasoon ja verovelvollisiin (alv-palautukset, hallinnollinen rasitus, verovelvollisille aiheutuvat kustannukset jne.). Näin ollen Puolaa pyydetään toimittamaan kertomus toimenpiteen vaikutuksesta kahdeksantoista kuukauden kuluttua sen voimaantulosta.

•Yhdenmukaisuus muiden alaa koskevien politiikkojen säännösten kanssa